Jee sáá nkuvi nkachiꞌ Jesús rá tu̱ꞌun vá, jee nakeꞌen re̱ꞌ ichinúúnꞌ kua̱nkaa re̱ꞌ ñuunꞌ Jerusalén.
Jee nkuvi suꞌva sáá nku̱yatin re̱ꞌ ñuunꞌ Betfagé jín ñuunꞌ Betania, yatin yuku naní Olivos, jee nchu̱ichí re̱ꞌ u̱vi̱ꞌ rá te̱e kútáꞌán jín re̱ꞌ kɨ̱ꞌɨ̱nꞌ ráa.
Jee nkachiꞌ re̱ꞌ: ―Kuáꞌán rán kuaríáꞌ káá ichinúúnꞌ, jee sáá ki̱vɨ rán yukuán, jee naniꞌinꞌ rán ɨɨn burrúꞌ lúlí jiáá núꞌníꞌ ti̱ꞌ, ya̱ ni ɨɨn ñɨvɨ ni ntiáꞌan kosoꞌ maa. Jee nanají rán maa kiji rán jín‑i.
Jee retú ɨɨn ñɨvɨ jíkátu̱ꞌún‑u ránoꞌó: “¿Na̱kui chi nánají rán ti̱ꞌ?”, jee suꞌva kachiꞌ rán: “Maá I̱toꞌoꞌ‑ó jíniñúꞌún maa”, kachiꞌ rán ―nkachiꞌ Jesús.
Jee sáá kua̱ꞌa̱nꞌ rá te̱e nchu̱ichí Jesús jee nna̱niꞌinꞌ ráa sánikua̱ꞌ nkachiꞌ re̱ꞌ nu̱u̱nꞌ ráa.
Jee sáá nánají ráa burrúꞌ lúlí jiáá vá, jee nkachiꞌ rá te̱e xín burrúꞌ vá: ―¿Na̱kui chi nánají rán burrúꞌ ráníꞌ? ―nkachiꞌ rá te̱e vá.
Jee nkachiꞌ ráa: ―Maá I̱toꞌoꞌ‑ó jíniñúꞌún re̱ꞌ maa ―nkachiꞌ ráa.
Jee kua̱ꞌa̱nꞌ ráa jín ti̱ꞌ nu̱u̱nꞌ Jesús. Jee nchi̱só ráa rá saꞌma ráa ya̱ta̱ꞌ burrúꞌ lúlí jiáá vá jee nsi̱káa ráa Jesús ña̱ko̱so̱ꞌ re̱ꞌ ya̱ta̱ꞌ ti̱ꞌ.
Jee sáá jíka re̱ꞌ kua̱ꞌa̱nꞌ re̱ꞌ jee jiákɨ́nꞌ néꞌín rá ñɨvɨ saꞌma ráa iniꞌ ichi nu̱u̱nꞌ kɨ̱jia̱ꞌa re̱ꞌ.
Jee sáá nku̱yatin re̱ꞌ nu̱u̱nꞌ nákaninuun ichi yuku Olivos, jee ntáká rá ñɨvɨ kue̱ꞌe̱ꞌ ya̱ níkɨ́nꞌ ráa re̱ꞌ súkuáꞌa re̱ꞌ ráa, kúsɨ́ɨꞌ víꞌí iniꞌ ráa, jee nka̱jiéꞌé ráa nákuetúꞌún ni̱ꞌin ráa Ndiosíꞌ jie̱ꞌe̱ꞌ ntáká rá tiñu a̱nasɨ́ váꞌa niniꞌ ráa ya̱ nsa̱ꞌá re̱ꞌ.
Jee nkachiꞌ ráa: ―Na̱ ka̱ꞌ netuꞌ ka̱ꞌ kúvi maáréꞌ ya̱ nísotíñú tátúníꞌ re̱ꞌ nu̱u̱nꞌ ñɨ̱vɨ́, ya̱ váji jín tiñu ñáꞌnú nu̱u̱nꞌ súví I̱toꞌoꞌ‑ó Ndiosíꞌ. Násaꞌá mániꞌ táꞌán re̱ꞌ yó jín Ndiosíꞌ ya̱ nééꞌ antivɨ́, jee na̱ ka̱ꞌ viiꞌ nasɨ́kuitɨꞌ ka̱ꞌ kúñáꞌnú Ndiosíꞌ ya̱ íyó re̱ꞌ ne̱ antivɨ́ súkún ―nkachiꞌ ráa.
Saájee sava rá te̱e fariseo ya̱ íñɨ́ nteñu rá ñɨvɨ kue̱ꞌe̱ꞌ vá, nkachiꞌ ráa nu̱u̱nꞌ re̱ꞌ: ―Mestrúꞌ, nuxeenꞌ nú nu̱u̱nꞌ rá ñɨvɨ ya̱ níkɨ́nꞌ ráa noꞌó súkuáꞌa nú ráa ya̱ kasɨꞌ ráa yuꞌú ráa ―nkachiꞌ rá te̱e vá.
Jee nna̱xiníkó Jesús: ―Káchíꞌ ni̱ꞌ nu̱u̱nꞌ ránoꞌó ya̱ retú níín kuvi rá ñɨvɨ yaꞌá jee kanajíín rá yu̱u̱ꞌ yaꞌá ―nkachiꞌ Jesús.
Jee sáá nku̱yatin re̱ꞌ ñuunꞌ Jerusalén, jee nne̱ꞌyá re̱ꞌ maa jee nnaꞌyuꞌ re̱ꞌ jie̱ꞌe̱ꞌ‑e,
jee nkachiꞌ re̱ꞌ: ―Ránoꞌó ñɨvɨ ñuunꞌ Jerusalén, ne̱ maáránoꞌó, ¡na̱ ka̱ꞌ kúvi iniꞌ ni̱ꞌ ya̱ kukáꞌnú iniꞌ rán vitan ná kúvi ya̱ saꞌá‑a numa̱ni̱ꞌ ránú jín Ndiosíꞌ! Soo yɨ́séꞌí‑i nu̱u̱nꞌ rán saáva ntu kúvi kuniꞌ rán maa.
Chi kiji rá ki̱vɨ nu̱u̱nꞌ rán, sáá kiji rá ñɨvɨ ya̱ túfíꞌ ta̱ꞌán jín ránoꞌó kichuti̱yu̱ꞌ ráa ránoꞌó kasɨꞌ ti̱yu̱ꞌ ráa kuráꞌ koo kua̱íyó yuꞌú ñuunꞌ ránú, jee ntáká ichi kasɨꞌ ráa nu̱u̱nꞌ rán.
Jee xtánɨ́ꞌ ráa nɨꞌɨ ñuunꞌ rán jee xináánꞌ ráa rá se̱ꞌya ñuunꞌ rán jín ñuunꞌ rán. Jee ni nsáꞌ xinóo ráa kosoꞌ táꞌán ni ɨɨn ka̱ꞌ rá yu̱u̱ꞌ rá veꞌi nu̱u̱nꞌ ñuunꞌ vá, chi jie̱ꞌe̱ꞌ nika̱ꞌ ya̱ ntu nnákuniꞌ rán tiempúꞌ nkenta Ndiosíꞌ nu̱u̱nꞌ rán sáva saꞌá ya̱ váꞌa nu̱u̱nꞌ ránoꞌó.